**TREBAJU LI DJECA ZNATI ČITATI I PISATI PRIJE POLASKA U ŠKOLU I TREBAJU LI RODITELJI DODATNO RADITI S DJETETOM KOD KUĆE**

Česte teme majki, rjeđe očeva, djece predškolaca, mjesec dva prije početka nastavne godine vezane su uz početak školovanja u prvom razredu. Razgovara se o tenisicama za tjelesnu i zdravstvenu kulturu, izgledu i cijeni školske torbe, bilježnicama, olovkama, gumicama, škarama za ljevake i dešnjake, novoj odjeći, mapama ovoga ili onoga izdavača, pernicama na dva i tri kata, strogoj i onoj blagoj učiteljici, o „najboljoj“ učiteljici, o jedinicama i peticama i koječemu još. Naravno mame su sve kupile: „najbolje“ tenisice, bilježnice, pernice, ....

Dođe taj prvi dan, prvašići stoje pred školom, gledaju u svoju nasmiješenu i razgovorljivu učiteljicu ili učitelja. Vrlo ozbiljno gledaju u učiteljicu i misle: „ Zašto je ta teta toliko ljubazna kada je ta škola tako ozbiljna stvar, pa teta Mirjana i moja mama ne prestaju pričati već tjednima o školi i vrlo su zabrinute u vezi toga.“

Dio je roditelja opušten i smiren, jer vjeruju da će učiteljica na prvom susretu u školi reći što sve još treba nabaviti i u kojem vremenskom periodu . Uostalom znaju da mogu doći u školu i pitati učiteljicu jesu li nabavili sve što je potrebno. Djeca takvih roditelja smiješe se sramežljivo iz prvoškolske kolone već prvi dan.

Trebaju li taj prvi dan doći puni različitih znanja, naučenih malih i velikih tiskanih , možda i pokojeg pisanog slova ili možda svih? Trebaju li znati rješavati računske zadatke, brojati do 100 000, znati da je srnjak manji od jelena te da postoji jelen lopatar te kako se zovu njihove ženke? NE, ali.....

Znanost napreduje iz dana u dan, svakodnevno čitamo o novim spoznajama o svijetu oko sebe pa tako i svim područjima djetetovog razvoja: tjelesnom, socijalnom, govornom, spoznajnom i emocionalnom. Trudnice koje se obrazuju u tom smislu razgovaraju sa svojom dječicom od dana kada vide prve otkucaje srca na ultrazvučnim ekranima u liječničkim ordinacijama, očevi pjevaju pjesmice trudničkim trbusima svojih supruga svjesni da vibracije dolaze do njihovog prvo, drugo ili trećerođenca. Suvremeni očevi žele sudjelovati na porodima nakon kojeg ljubav, pažnja i briga samo rastu i rastu.

Zašto priču o slovima počinjem, gotovo začećem? Početak, onaj početak koji počinje začećem je izuzetno važan, jer bitno je da je dijete željeno i voljeno od prvog dana. Odnos roditelja djeteta i okoline oblikuje buduću osobnost djeteta, njegov socijalni, emocionalni i spoznajni život. A kako dijete raste, treba rasti količina kvalitetne roditeljske brige, pažnje i ljubavi.

Ako dijete opterećujemo svojim strahovima i dijete će biti uplašeno; ako ga opterećujemo uspjehom u školi i dijete će biti time opterećeno i silno će se bojati ocjene koja je manja od petice, ako djetetu ulijevamo strah od ljudi i života općenito, dijete neće uspostavljati kvalitetne odnose s vršnjacima i odraslima i bojat će se svijeta izvan svoje kuće.

Ali ako djetetu, svojim primjerom, pokažemo da su zdrava prijateljstva, rad, školovanje, snalaženje u novim situacijama i sl. sastavni dio svakodnevnog života, tada dijete, uglavnom, s lakoćom prolazi nove situacije. A sve to uz podršku roditelja koji svakodnevno razgovaraju sa svojim djetetom o novim događajima u njihovom životu.

Mnogi roditelji znaju reći kako nemaju vremena za djecu. Neobično, jer mi roditelji smo svjesno stvorili svoju djecu i većina djece je željena. Obzirom na tu činjenicu djeca bi nam trebala biti prioritet, pa kada smo i najumorniji, a dijete traži odgovor ili pomoć oko zadaće, trebali bismo mu odgovoriti i pomoći. To ponekad zahtjeva samo petnaestak minuta i dijete je zadovoljno, a posao obavljen. Ponekad ćemo više odvojiti za kavu ili piće s prijateljima, zar ne?

Neki roditelji teško podnose pritisak školovanja i stvaraju preveliku „dramu“ oko toga i na taj način „pritišću“ dijete prevelikim i nerealnim zahtjevima. Neki pak ne mare za školovanje, jer smatraju da se dijete tako muči, jer ni oni nisu puno učili u školi „pa što im fali?“.

I što sad? Važno je pronaći sredinu. Razgovarati s djetetom o svemu, upoznavati ga s biljkama, životinjama, predmetima, objašnjavati mu prirodne pojave, brojati s njim oblake, cvjetove, koke, koze, ovčice, ....

Kupiti mu slikovnice i bojanke, uputiti ga kako se što radi i pustiti ga da neke stvari samo odrađuje.

Upoznati ga sa velikim tiskanim slovima. Naučiti ga pisati njegovo ime, ime sestre i brata. Brojati patuljke i vile u bajkama, čitati mu bajke i objasniti mu da su bajke nestvarne priče i da vještice i čudovišta ne postoje u stvarnosti.

Predškolac može samostalno bojati, možda pročitati već koje slovo i riječ, iznijeti smeće iz kuće, oplijeviti travu oko cvijeća, složiti igračke, pospremiti sobu.

Nikako ne trebamo odgajati djecu umjesto kojih ćemo mi sve raditi, jer „oni ne znaju, jer su mali“.

Kako će naučiti? Niti mi nismo sve otprve naučili sami. Trebao nam je niz godina da savladamo različite vještine potrebne za život: vožnja bicikla, kuhanje, vožnja automobila, čitanje, učenje stranog jezika, kvalitetni odnosi s ljudima, obrađivanje zemlje i cijeli niz drugih vještina.

Neki roditelji misle da trebaju svakodnevno osmišljavati aktivnosti za svoju djecu. Na taj način djecu nećemo naučiti samostalnosti i kreativnosti. Naravno da ponekad treba s djecom odigrati neku društvenu igru i osmisliti zanimljivu aktivnost, ali ne uvijek. Djecu treba naučiti da se sami zaigraju i stvaraju svoje nove igre i aktivnosti s vršnjacima. A to opet ne znači da ga svaki dan prepuštamo samo igri s vršnjacima do beskonačnosti, bez pravila i bez nadzora.

Možda se baš sve navedeno ne čini vezano za čitanje i pisanje, ali jest. Način komuniciranja u obitelji, kvalitetni partnerski odnosi, obiteljska pravila i podjela posla u obitelji određuju djetetov odnos prema radu i vršnjacima. A školovanje je rad, rad djeteta, roditelja i učitelja te suradnja s vršnjacima i odraslima. Ako dijete dođe s određenim radnim navikama u školu i dobrim emocionalnim odnosima unutar obitelji tada je školski život samo nastavak. Treba svima malo prilagodbe, kvalitetne komunikacije s učiteljicom ili učiteljem i to je to.

Kroz igru i razgovor, kroz ljubav i pažnju te osviještenost roditelja kako je važno baviti se djetetom od najranije dobi, dijete će napredovati. Važno je rano shvatiti kako je važno koje će crtiće gledati i kako je važnije otići u šetnju u kojoj će razgovarati s roditeljima o drveću, rijeci, potoku, mostovima, automobilima, jelenima, srnama, i leptirima, kako je važnije igrati se smislenim igračkama kao što su kockice, figurice, puzzle, nego sjediti cijelo poslijepodne gledati TV ili igrati računalne igrice samo kako bi što manje ometalo roditelje koji su umorni od posla i života. A život djeteta prolazi onako, usput.

Neka vam vaša djeca budu radost i izazov svaki dan. Budite i vi svojoj djeci kvalitetan uzor i učitelj. Ubrzo ćete vidjeti da i vi od njih možete puno naučiti, ako ih budete pažljivo slušali.

Sretno!

Učiteljica Lidija Prpić